SKRIFTLIG FORESPØRGSEL E-3124/02

af Erik Meijer (GUE/NGL) til Kommissionen

(30. oktober 2002)

Om: Manglende standardisering af batterier og adaptere til bærbare apparater

Mandag den 21. oktober 2002 konstaterede den nederlandske udgave af gratisavisen Metro, at alt, hvad der tidligere bandt menneskene til hjemmet, nu kunne tages med på rejse, f.eks. telefoner, digitale videokameraer, computere og printere, og at vægten af alt dette ikke oversteg, hvad en gammeldags transportabel skrivemaskine vejede. Men da hvert enkelt apparat har sin egen kombination af batteri og adapter til opladning og omformning af strøm fra elnettet, kræver alle disse apparaters funktion på rejse, at man medbringer en række forskellige relativt tunge apparater. Forfatteren Jack Nouws giver udtryk for sin forbavselse over, at der endnu ikke er gennemført nogen standardisering på EU-plan med følgende ord:

Hvor mange penge kunne der spares, hvis det lovmæssigt blev fastlagt, at alle mobiltelefoner skulle være udstyret med samme kontakt? Denne kontakt skulle være monteret på alle mobile apparater, således at ét ladeapparat var tilstrækkeligt til alle apparater af alle mærker. Medlemmerne af Europa-Parlamentet rejser meget, ikke blot mellem Bruxelles og Strasbourg, så det er mærkeligt, at en ivrig tjenestemænd ikke allerede har foreslået dette koncept.

Vil Kommissionen venligst på grundlag af ovenstående oplyse følgende:

1. Hvorfor blev der ikke allerede i 80'erne, da de bærbare elektriske apparaters indmarch begyndte, gennemført en standardisering af ladeapparaterne, ikke engang af de forskellige arter og mærker af bærbare telefoner?

2. Hvad er de årlige meromkostningerne for de enkelte forbrugere, organisationer og virksomheder i medlemsstaterne til erstatning, samtidig anvendelse af og medbringelse af forskellige ladeapparater og omformere til elektrisk strøm?

3. Hvad er der indtil nu gjort for at sikre en standardisering svarende til den, der gælder for faste apparater, og hvad har sinket eller hindret denne standardisering?

4. Hvilke yderligere foranstaltninger overvejer Kommissionen for at sikre standardisering i hvert fald på EU-plan og helst på verdensplan, og for at hindre produktion, import og salg af afvigende apparatur på EU's territorium? Hvornår kan disse foranstaltninger føre til resultater?

Svar afgivet på Kommissionens vegne af Erkki Liikanen

(8. januar 2003)

Det ærede medlem bemærker, at moderne bærbare apparater ikke altid bruger de samme batterier og ladeapparater. Brugerne medbringer derfor en række forskellige ladeapparater, når de rejser med bærbart udstyr.

Selv om det ville være praktisk for brugeren at kunne oplade alle bærbare apparater med ét enkelt ladeapparat, er der en række tekniske grunde til, at dette endnu ikke er blevet gennemført.

For det første har de bærbare apparater forskellige energikrav. For eksempel kræver bærbare computere en stor batteripakke, da de bruger væsentligt mere strøm end personal digital assistants (PDA'er), mobiltelefoner eller andre håndholdte apparater. De arbejder også med højere spændinger. Derfor kan der i praksis være forskel på disse batteriers kapacitet, størrelse og spænding.

For det andet udvikler teknologien for batterier og ladeapparater sig hele tiden. 1980'ernes første brugbare teknologi (nikkelcadmium) er siden blevet erstattet, først af nikkel-metalhydridbatterier og siden af den kraftigere lithium-ion-teknologi. Brugerne ønsker hurtig opladning, men den optimale metode for dette varierer inden for disse teknologier.

Af disse grunde har producenterne forsynet deres bærbare apparater med forskellige stik, holdere og ladeapparater for at sikre, at de virker efter hensigten.

Det er derfor på nuværende tidspunkt Kommissionens opfattelse, at den fart, hvormed den teknologiske udvikling sker, hyppigt lægger hindringer i vejen for fastsættelsen af alment anerkendte europæiske standarder i denne sektor.

Det er også vigtigt at minde det ærede medlem om, at standarder er frivillige, og selv hvis standardisering generelt indvirker positivt på økonomien, bør offentlige myndigheder overlade det til markedet at fastsætte standarder og blot fremme processen, når det klart er nødvendigt. Indtil videre mener Kommissionen ikke, at manglen på standardisering for batteriladeapparater har haft en negativ indflydelse på markedet for genopladeligt udstyr.

Ikke desto mindre deler Kommissionen bekymringen for manglen på standardisering af ladeapparater til mobiltelefoner. En indledende undersøgelse har vist, at de mange forskellige mobiltelefonmærkers forbindelsesstik varierer, og at nogle producenter endda regelmæssigt ændrer deres egne produkters interfaces fra version til version. Da disse også bruges til at tilslutte andre ydre komponenter, kunne ændringerne i princippet retfærdiggøres. Men sådanne ændringer ser ikke altid ud til at være teknisk berettigede. Resultatet af dette er, at ladeapparater, hvis teknik er tilpasset opladningen af bestemte mobiltelefoners batterier, ikke kan anvendes, fordi de har et forkert stik. Dette er ligeledes tilfældet for andre add-ons (håndfri mobiltelefonsæt, tastaturer o.l.).

Kommissionen agter at tage dette emne op med industrien for at vurdere, hvorfor industrien ikke af sig selv har harmoniseret disse interfaces, og hvad der kan gøres for at afhjælpe problemet, f.eks. gennem standardisering. Kommissionen er dog af de ovennævnte årsager modvillig mod at ty til standardisering gennem mandateringsprocessen.